שאלה: כניסה הדרכה וכו.: קודם כל ממש על האתר הזה המקום שנורא קל לשתף בו ותמיד לקבל את העצות והתשובות הכי טובות שאפשר. אני חניכה בתנועת נוער ואוטוטו אנחנו נכנסות להדרכה המדריכה שלי ממש לא באה בגישה של חברה שלנו וקשה נורא לשתף אותה בדברים והקשר שלנו ושלי בפרט עם המדריכה שאמור להיות באיזה מקום הדוק פשוט הולך ודועך מכל נסיון לדיבור איתה בכלל. וממש עוד מעט אנחנו נכנסות להדרכה ואני לא יכולה לדבר איתה היא כל כך קרה כזו והיחס הוא לא יחס, לי בפרט, זה מרגיש לי לדבר עם מישהי שהרימה אותך מהריצפה רק בשביל לזרוק אותך שוב יותר חזק. אני יודעת שאם אכנס להדרכה אני אוכל לממש את עצמי הכי טוב שיש. יש לי את הכוח והרצון לתת, לתת המון! אני באמת אדם של יחס אישי ולהכיר ולדבר וליעץ ולהקשיב ולעזור בכל מה שאפשר!!! אני רוצה לתת מעצמי את המירב ולהשקיע ולקחת אחריות אני יודעת שזה תהליך שגם יכול לבנות אותי כאדם. וכמובן באיזה מקום גם לקבל. אבל אני יודעת שהיא לא תכניס אותי כי היא לא מכירה אותי מספיק. היא עוד לא הספיקה להכיר את היכולות שלי ואת הכיוון שלי בחיים,אני משתדלת לעשות את זה בכל צעד ומחשבה ברור שיש המון תקלים. ולמרות זאת אני יודעת שהיא לא תכניס אותי כי אני לא יודעת מה כיוון ההדרכה שלה אני לא יודעת איזה ראש של בנות היא רוצה להכניס אם אני מתאימה בכלל בשבילה. אני פשוט לא יודעת מה לעשות איך לשפר את הקשר איתה,ואיך בכלל להיכנס להדרכה במצב נתון שכזה. מראש.
תשובה: חברה יקרה, את מצביעה על בעיה אמתית- שיטת ההכנסה להדרכה. מי שקובע אם נכנס להדרכה או לא אלה המדריכים שלנו. המדריכים באמת צריכים להכיר אותנו הכי טוב, אבל לפעמים גם הם מפספסים. לפעמים דווקא עם מדריכה מסויימת לא נוצר קשר טוב, ואין חיבור. זה עלול לקרות בכל שבט, גם אני לא ממש הסתדרתי עם המדריכה שלי בשבט הרא"ה. אבל כשמדובר במדריכים של השבט הגדול זה הרבה יותר בעייתי, כי זה משפיע לא רק על השנים שהם מדריכים, אלא גם על השאלה אם (ולאיזה שבט) תיכנסי להדרכה. אז קודם כל, אני רוצה לנצל את השאלה שלך כדי לפנות למדריכים שקוראים אותה, ואולי בניהם גם המדריכה שלך. מדריכים יקרים, אני בטוחה שאתם רוצים רק בטובת הסניף והחניכים שלכם, וכשאתם מכניסים להדרכה אתם שוקלים מי מתאים ומי לא. אבל קחו בחשבון שאתם לא יודעים הכל, לפעמים יש חניך מדהים שפספסתם, או חניכה שפעם לא היתה רצינית, אבל בחודשים האחרונים עברה שינוי גדול, ורק בגלל הסטיגמה שיש לכם עליה לא תכניסו אותה. אל תתנו לזה לקרות, תנסו לדבר עם כל החניכים שלכם ברצינות, בלי דעות קדומות, לשמוע מהם למה הם רוצים להדריך, מה חשוב להם, ואם הם מבינים במה זה כרוך. לכל חניך מגיעה הזדמנות שיקשיבו לו, וישקלו את ההדרכה שלו ברצינות. ולך חברה יקרה, המצב שאת מתארת הוא באמת באמת מבאס ומתסכל. אבל אני לא הייתי מתייאשת כל כך מהר. הייתי מנסה לקבוע שיחה עם המדריכה שלך. לומר לה שזה מאוד חשוב לך להדריך, ושאת חושבת שתהיי מדריכה טובה. אל תתביישי להציג בפניה את התכונות החיוביות שלך, אבל תנסי לעשות זאת בזהירות, בלי להשוויץ. אם את מרגישה שזה לא מספיק, אולי אפילו שווה לדבר עם הקומונרית, ולומר לה שאת מרגישה שהמדריכה שלך לא מספיק מכירה אותך, ומאוד חשוב לך להיכנס להדרכה. יכול להיות שהקומונרית, שלא מכירה אותך, תבוא בראש פתוח ותקשיב, ואולי אפילו תדבר בעצמה עם המדריכה. ודבר אחרון- בהרבה שבטים יש המון חניכים ראויים, והמדריכים לא מצליחים להחליט את מי להכניס להדרכה, כי כולם טובים. אין מה לעשות, אי אפשר להכניס את כולם, ומי שלא נכנס זה לא אומר שהוא לא יכול להיות מדריך טוב. אם באמת חשוב לך להדריך ולהשפיע לא הייתי מוותרת כל כך בקלות. תמיד יש סניפים בהם חסרים מדריכים, ולפעמים הסניפים האלה הם יותר מורכבים, וההדרכה בהם היא שליחות של ממש! תנסי לחפש מקומות אחרים, בהם את יכולה להדריך ולתת מעצמך. הסניף שלך הוא ממש לא המקום היחיד. המון המון בהצלחה, יעל yaelkagam gmail.com